Opdateret Tesla Model Y fanget på foto

Sidste år lancerede Tesla den store ‘Highland’-opdatering af Tesla Model 3. Forventningen er, at også søskendemodellen, Tesla Model Y, får en lignende behandling. Nu er et maskeret testkøretøj fra Tesla blevet set i Californien – og man regner med, at det er den såkaldte ‘Juniper’-udgave af Y’eren.

Både front- og bagparti er dækket af på bilen på billedet. Det stemmer godt overens med, at Juniper, ligesom Highland, vil omfatte slankere forlygter og baglygter.

Tesla har ikke afsløret noget som helst om den opdaterede Model Y. Men baseret på Highland-opdateringen af Model 3 kan vi nok forvente, at Y’eren mister blinkerpinden og får de samme kontroversielle ratknapper som Model 3.

På Model 3 Highland blev gearvælgeren også flyttet til bilens trykfølsomme skærm, ligesom der blev foretaget justeringer af bilens affjedring og elektriske motorer, så den fik længere rækkevidde.

Da Tesla nu er begyndt at teste bilen på offentlig vej, vil vi sandsynligvis se flere opdateringer i den kommende tid. Interessen siges at være stor, da Model Y er en af ​​verdens bedst sælgende bilmodeller. I 2023 var det verdens bedst sælgende bilmodel overhovedet.

På grund af tiltagende rygter om en forestående opdatering af Tesla Model Y, har Elon Musk tidligere sagt, at opdateringen ikke kommer i år.

Læs mere:

Teslas prisnedsættelser virker … måske (03.07.2024).

Tesla dominerer totalt bilsalget i Danmark (01.07.2024).

Ny Tesla Model Y med ekstra lang rækkevidde (11.04.2024).

Opdateret Tesla Model Y fanget på foto