Ny Model Y Juniper lanceret

Vi skulle sandt for dyden ikke langt ind i 2025 førend Tesla lancerede den ny Model Y Juniper. Den længere ventede opdatering af verdens mest populære bil er nu en realitet i flere lande, heriblandt Australien, Japan og Kina.

Den nye Model Y har fået et visuelt løft, hvor fronten fremstår mere flad og stilren med en gennemgående LED-lysliste, der giver bilen et futuristisk look. Også bagenden har fået en make-over med en tilsvarende lysliste, der binder designet elegant sammen. De aerodynamiske forbedringer har samtidig sænket luftmodstanden fra 0,23 til imponerende 0,22.

Tesla har finpudset køreoplevelsen med en ny affjedring, opdaterede hjul og forbedrede dæk, hvilket gør kørslen både mere komfortabel og markant mere støjsvag. Kabinen er blevet endnu mere lydisoleret med akustikglas, der holder udefrakommende støj på afstand. Og som prikken over i’et er lydsystemet blevet opgraderet, så det leverer en førsteklasses lytteoplevelse.

Den nye Model Y.

Nytænkning i kabinen

Indvendigt tager ny Model Y udgangspunkt i den seneste generation af Model 3, men der er alligevel unikke detaljer. Blandt andet bevarer Model Y den klassiske blinkerstang, som mange kunder har ønsket. Derudover har rattet fået justerbare knapper, der skal gøre det lettere og mere intuitivt at styre bilens nøglefunktioner – alt sammen baseret på brugernes feedback.

Bagsædepassagererne får også ekstra forkælelse med deres egen skærm, der kan bruges til både underholdning og klimakontrol. En ny smart funktion gør det desuden muligt at folde bagsæderne ned eller op med et enkelt tryk på en knap i bagagerummet.

Den nye Model Y har beholdt blinkerarmen.

To varianter

Tesla introducerer to versioner af den opdaterede Model Y: en RWD og en AWD Long Range. Begge vil være tilgængelige som en særlig Launch Edition med eksklusive detaljer. Rækkevidden på disse er på henholdsvis 466 og 551 WLTP-kilometer – 11 og 18 kilometer længere end de versioner, de afløser.

Når det kommer til fart, er der heller ikke sparet på kræfterne. RWD-versionen når fra 0 til 100 km/t på 5,9 sekunder, mens AWD Long Range klarer det på kun 4,3 sekunder. Begge modeller har en maksimal hastighed på 201 km/t, men Tesla har endnu ikke afsløret, om opladningshastigheden også har fået et løft.

| NY RWD | NY AWD LR | Gammel RWD | Gammel AWD LR
Rækkevidde | 466 km | 551 km | 455 km | 533 km
Acceleration 0-100km/t | 5,9 sek. | 4,3 sek. | 6,9 sek. | 5,0 sek.
Tophastighed | 201 km/t | 201 km/t | 217 km/t | 217 km/t

Hvornår lander den i Danmark?

Det er stadig uklart, hvornår vi kan forvente at se den nye Model Y på de danske veje. Tesla har endnu ikke offentliggjort datoer for lancering i Europa, men et kvalificeret gæt er, at den lander indenfor en måneds tid. Vi holder fingeren på pulsen og opdaterer, så snart der er nyt.

Vi har naturligvis heller ikke fået de danske priser endnu. Men i Asien er den nye Model Y en smule dyrere end den gamle udgave.

Ny Model Y Juniper lanceret