Nye fotos af Tesla Model Y Juniper

Teslas Model Y har været en kæmpesucces. Også herhjemme, hvor mere end hver tiende elbil på vejene er en Model Y. Men det er efterhånden fem år siden, bilen blev præsenteret og et facelift nærmer sig med hastige skridt.

Internt hos Tesla går opdateringen under navnet “Juniper” og camouflerede testudgaver er efterhånden blevet spottet på vejene flere gange.

Senest har en bruger lækket de nedenstående fotos af den nye udgave på mediet Reddit. Indlægget er siden blevet slettet af brugeren selv, men som bekendt glemmer nettet aldrig. Herunder er to nye billeder, der er et kig under dugen, der bruges til at gemme bilens design for nysgerrige øjne.

Det første billede, der slap ud i starten af juli.

De nye billeder viser, at Juniper-udgaven af Model Y vil få en meget anderledes bagende. Ikke alene er baglygterne nye, der er også en rød lysstribe, der strækker sig over hele bagenden og lyser et nyt Tesla-logo op. På den nuværende Y’er står der ikke Tesla, den prydes i stedet af hammer-logoet.

Det andet nye billede viser, at Juniper vil få ambient belysning i kabinen. Billederne viser sæder med perforeringer til ventilation, samt en ny indvendig lysliste, der løber langs instrumentbræt og døre. Der er klare ligheder med interiøret i den ligeledes opdaterede Tesla Model 3.

Der er også spekulations om, at lærredet, der dækker bilen, gemmer på nye forlygter i stil med dem, der er på den nye Model 3. Men der er endnu ikke sluppet billeder ud af fronten på Juniper.

Præcis hvornår Tesla er klar til at vise Juniper frem for offentligheden vides ikke. Elon Musk har tidligere sagt, at den – i modsætning til rygterne – ikke vil nå at blive klar i dette kalenderår.

Nye fotos af Tesla Model Y Juniper